Cu 297 de voturi pentru, 190 împotrivă și 37 abțineri, Parlamentul a adoptat acordul încheiat cu Consiliul privind regulamentul Euro 7 (omologarea de tip și supravegherea pieței autovehiculelor). Vehiculele vor trebui să respecte noile standarde mai mult timp, asigurându-se că rămân mai curate pe toată durata de viață.
Reducerea emisiilor, creșterea durabilității bateriei
Pentru autoturisme și autoutilitare, condițiile actuale de testare Euro 6 și limitele de emisii de evacuare vor fi menținute. Pentru autobuze și camioane, se vor aplica limite mai stricte pentru emisiile de gaze de evacuare măsurate în laboratoare și în condiții reale de conducere, cu menținerea condițiilor actuale de testare Euro VI, anunță Parlamentul European pe pagina sa oficială.
În premieră, noile standarde de poluare Euro 7 vor include și limite de emisii pentru particule rezultate din sistemul de frânare (PM10) pentru autoturisme și camionete și cerințe minime de performanță pentru durabilitatea bateriei în cazul automobilelor electrice și hibride.
Pașaportul de mediu
"Un pașaport de mediu pentru vehicul va fi pus la dispoziție pentru fiecare vehicul și va conține informații despre performanța sa de mediu în momentul înregistrării, cum ar fi limitele de emisii de poluanți, emisiile de CO2, consumul de combustibil și energie electrică, autonomia electrică, durabilitatea bateriei (în cazul automombilelor electrice). Utilizatorii vehiculelor vor avea, de asemenea, acces la informații actualizate despre consumul de combustibil, sănătatea bateriei, emisiile de poluanți și alte informații relevante generate de sistemele și monitoarele de la bord", mai scrie Parlamentul European în comunicatul oficial.
Raportorul Alexandr Vondra (ECR, CZ) a declarat: "Am realizat cu succes un echilibru între obiectivele de mediu și interesele vitale ale producătorilor. Dorim să asigurăm accesibilitatea la prețuri a mașinilor noi mai mici cu motoare cu ardere internă pentru clienții casnici și, în același timp, să permitem industriei auto să se pregătească pentru transformarea așteptată a sectorului. UE va aborda acum și emisiile de la frâne și anvelope și va asigura o durabilitate mai mare a bateriei."
Consiliul trebuie să aprobe oficial și acordul înainte ca noile norme să intre în vigoare.